Noverit universitas christiani populi quia Jocerannus de Chopetra omnem vicariam quam in potestate de Vitriaco habebat vendidit priori Marciniacensi domno Pontio pro ducentis sexaginta solidis. Habebat enim in monte de Molneto unam quartam vin et dimidiam quartam avenae; in quo etiam manso dimidium panem siliginaceum uno anno capiebat et alio anno dimidium caponem. Praeter in manso de Bosc franc unum obolum habebat atque in quadam vercheria praedicti Bosc franc cujusdam oboli tertiam partem, necnon et in manso Pontis similiter unum denarium, quae omnia supradenominata (...) si quid in parrochia Vitriacensi in terra Marciniacensi de vicaria habebat, totum vendidit et per quandam chirothecam in manu praedicti Pontii prioris donavit et in perpetuum quictum clamavit. Quod donum laudavit et concessit Petrus de Varennis de quo Jocerannus tenebat ipsam vicariam; laudavit hoc idem Guillelmus frater ejus. Haec autem venditio sive donum in domo Petri Capreoli apud Paredum facta fuerunt, praesentibus et videntibus domno Guifredo Marciniacensi decano et Petro archipraesbytero, et Duranno praesbytero de Poissuns et Petro praesbytero de Fracto puteo, et Gaufredo Brutino cum fratre suo Guigone, et Gaufredo de Castellione, et Duranno de Bosco praesbytero, cum Simone nepote suo, et Ugone de Grandivalle et Dominico praesbytero de Oia, et Hugone de Volevra, Joceranni vicario, qui hoc laudavit, et Joanne de Poliaco et Petro de Sevengo et Duranno Morino et Petro de Vitriaco et Deodato Curio. Quod etiam uxor Joceranni laudavit et concessit praesente Guifredo et Petro archipraesbytero et Gaufredo Brutino cum Guigone fratre suo et Deodato Curio et Rosinerio.